कनाडाई प्रोफेसर ने 1980 में किया अटैक, यह दूसरे विश्वयुद्ध के बाद सबसे बड़ा हमला
Canadian Professor Hassan Diab Bombing Case; "  हमले में 4 लोगों की मौत हुई थी और 40 से ज्यादा लोग घायल हुए थे। ये सेकेंड वर्ल्ड वॉर के बाद फ्रांस की धरती पर यहूदियों पर हुआ सबसे बड़ा हमला था।
पेरिस में 3 अक्टूबर 1980 को सिनेगॉग (यहूदियों के पूजा स्थल) पर हुए आतंकी हमले में सजा सुनाई गई है। 43 साल बाद इस मामले में पेरिस की एक कोर्ट ने लेबनान और कनाडा की नागरिकता वाले प्रोफेसर हसन दियाब को उम्र कैद की सजा दी है।
फैसला सुनाते हुए प्रोसिक्यूटर ने कहा, "इस बात में कोई शक ही नहीं है कि वो हमला हसन के अलावा किसी और नहीं किया था।" ये सेकेंड वर्ल्ड वॉर के बाद फ्रांस की धरती पर यहूदियों पर हुआ सबसे बड़ा हमला था।
मोटरसाइकिल में बम रख कर किया हमला
हमले के दिन पेरिस के रयू कोपर्निक में यहूदी पूजास्थल में 300 लोगों की भीड़ जुटी थी। इनमें इजरायल का एक पत्रकार भी शामिल था। तभी मोटरसाइकिल में रखा एक बम फट गया। इससे ग्लास से बनी पूजा स्थल की छत समेत सारी खिड़कियां टूट गईं। हमले में 4 लोगों की मौत हुई। इनमें पूजा स्थल के पास से गुजर रहा बाइक सवार भी शामिल था।
इस हमले ने पूरे फ्रांस में हलचल पैदा कर दी थी। विरोध में हजारों लोगों ने सड़कों पर उतर कर आंदोलन किया था। इस हमले को नाजियों के समर्थन वाले संगठनों का काम बताया गया था। हालांकि, कुछ समय बाद ही पुलिस ने बताया कि ये काम नाजियों का नहीं बल्कि फिलिस्तीन की आजादी की मांग करने वाले संगठन का है।
'दोषी हसन दियाब की गैर मौजूदगी में हुई सुनवाई'
पेरिस के समय अनुसार शुक्रवार को हुई सुनवाई के बाद हमले के पीड़ितों ने खुशी जताई। कैरोल एनकोना नाम की महिला जो घटना के समय पूजा स्थल पर मौजूद थी ने न्यूयॉर्क टाइम्स से कहा, 'सही काम करने का कोई निर्धारित वक्त नहीं होता।'
फैसले के बाद जजों ने हसन दियाब के खिलाफ अरेस्ट वारंट जारी कर दिया। दिलचस्प बात ये है कि फैसले के दौरान वो कनाडा में था। हसन दियाब का समर्थन करने वाली कमेटी ने फैसले का विरोध किया है। उन्होंने कहा कि वो अपने प्रत्यर्पण के खिलाफ लड़ाई लड़ेंगे।
सबूतों की कमी की वजह से पहले छोड़ दिया गया था
1999 में पहली बार फ्रांस की पुलिस ने दियाब को आरोपी बनाया था। इंटेलिजेंस एजेंसी ने कहा था कि दियाब ने हमले के लिए 10 किलो का बम बनाया था। हालांकि, इस समय तक लेबनान में पैदा हुआ हसन दियाब कनाडा जाकर वहां की नागरिकता ले चुका था। फ्रांस की अपील पर 2008 में उसे कनाडा पुलिस ने गिरफ्तार कर लिया। 6 साल बाद उसे ट्रायल के लिए कनाडा से फ्रांस लाया गया।
उसे 3 साल तक प्री ट्रायल डिटेंशन में रखने के बाद सबूतों की कमी के कारण छोड़ दिया गया था। 2018 में वो कनाडा चला गया। फिर 2021 में कोर्ट ने अपना फैसला पलट दिया और दियाब को ट्रायल के लिए हाजिर होने को कहा गया। 2 साल की सुनवाई के बाद शुक्रवार को उसे दोषी ठहरा दिया गया।